Juan Severino Mallari

**Juan Severino Mallari** (født 22. september 1785 i San Nicolas i Pampanga i det spanske generalkapteinskapet Filippinene, henrettet i 1840 i Manila) var en filippinsk katolsk prest og seriemorder. Han er den første dokumenterte seriemorder fra Filippinene. Han var også den første prest som de spanske myndigheter skulle henrette.

I den spanske kolonitid var Mallari sogneprest i Magalang i Pampanga. Det tilhørte sjeldenhetene at andre enn spanske prester (*peninsulares* eller *insulars*) innehadde de ledende kirkelige kall, og Mallarivar den første filippinske sogneprest i sitt område. 

Han skal ha knivdrept 57 personer i området før han ble oppdaget, arrestert, fengslet i mange år og så hengt i 1840. Han tilkjennegav at han hadde overbevist seg selv om at hans mor var blitt forhekset, men at drapene ville løfte forhekselsen.

## Liv og virke
Juan Severino Mallari var fra San Nicolas i Pampanga - det moderne navn (2025) er Macabebe. Han studerte teologi ved Real Universidad de Santo Tomás i Manila og fullførte dem i 1809, hvorpå han ble ordinert og ble koadjutor i Gapan, Lubao og Bacolor. 

Han kjempet deretter om stillinger som sogneprest flere steder, nemlig Orani, Mariveles, Lubao og i havnen i Cavite som kapellan, men ble konsekvent avvist. Det var først i 1816 at det lyktes for ham.

I løpet av denne perioden forfulgte Mallari også kalligrafi, og det ga ham anerkjennelse som den andre filippinske kalligrafi-kunstnerprest, etter fader Mariano Hipolito. Som sogneprest var han kjent for å dekorere årsberetninger med blomster, vinranker og engler på skyer.

## Seriemord

Mallari tjente som sogneprest i Magalang i Pampanga med base i *San Bartolome*-kirken fra 1816 til 1826, og ble den første filippiner som ble sogneprest i provinsen. Det var i denne perioden han begynte å tro at moren hans var forbannet, noe som ble hans motiv for å drepe. Han trodde at å drepe folk kunne kurere morens plager. Det er også sannsynlig at rundt denne tiden la folk i fader Mallaris nærhet merke til tegn på prestens mentalt ustabile tilstand.

Mallari ble tilskrevet dødsfallene til minst 57 mennesker i løpet av en tiårsperiode. Likene av ofrene ble funnet på forskjellige områder, noe som gjorde at myndighetene ikke så lett klarte å se noe felles motiv eller se en forbindelse mellom drapene.

## Oppdagelse, fengsling og henrettelse
Fader Mallari fikk en ukjent sykdom en gang i 1826, noe som førte til at en annen prest, som så til den syke presten, oppdaget blodbestenkede personlige eiendeler til hans ofre i hans hjem. Etter at hans skyld i drapene ble avslørt, ble fader Mallari dømt til fengsel, og satt der i 14 år. Dr. Luciano Santiago (1942–2019) har imidlertid hevdet at presten istedet burde ha blitt sendt til den første institusjon for sinnslidende på Filippinene.  Santiago kan ha siktet til Manilas *[[Hospicio de San Jose]]* (1778) eller *[[San Lazaro Hospital|San Lazaro]]*.(1777)

I 1840 henrettet den spanske koloniregjeringen fader Juan Severino Mallari ved å henge ham i Manila.

## Filmer
En spillefilm fra 2023 tar opp tilfellet. Fader Mallari spilles av Piolo Pascual, og filmen heter ''Mallari''. Det er under produksjone en fjernsynsserie, *Severino* med Dennis Trillo som Mallari. Det er et samarbeid mellom filmstudioer i Filippinene, Japan, Singapore og Slovenia, med lansering i 2025.

## Litteratur
* L. Santiago. *Laying the Foundations: Kampampangan Pioneers in the Catholic Church, 1592-2001,* Juan D. Nepomuceno Center for Kapampangan Studies, Holy Angel University, 2002. 

## Referanser